
REPUBLIKA HRVATSKA
OPĆINSKI SUD U PULI-POLA
Stalna služba u Poreču-Parenzo 
Turistička ulica 2
52440 Poreč-Parenzo

 U   I M E   R E P U B L I K E   H R V A T S K E 

R J E Š E N J E 

	Općinski sud u Puli-Pola, Stalna služba u Poreču-Parenzo po sucu pojedincu Vlatki Markuš, temeljem pisanog prijedloga sudskog savjetnika Ivana Turkovića u ovršnoj stvari ovrhovoditelja PULA PARKING d.o.o., iz Pule, Prilaz kralja Salomona 4, OIB: 92332318203, zastupanog po punomoćniku Marku Kuzmanoviću, odvjetniku iz Pule, protiv ovršenika Tima Leya, iz Njemačke, 51491Overath, Neuenhauser Strasse 20, radi ovrhe, dana 15. siječnja 2018. godine

r i j e š i o    j e 

Ukida se rješenje o ovrsi na temelju vjerodostojne isprave doneseno po javnom bilježniku Ivanu Kukučki iz Pule-Pola, posl. br. Ovrv-516/16  od  dana 04. ožujka 2016. godine i odbacuje se prijedlog za ovrhu. 



Obrazloženje 

	Rješenjem o ovrsi na temelju vjerodostojne isprave donesenim po javnom bilježniku Ivanu Kukučki iz Pule-Pola, posl. br. Ovrv-516/16 od dana 04. ožujka 2016. godine određena je ovrha protiv ovršenika, a radi naplate ovrhovoditeljeve novčane tražbine. 

	Protiv označenog rješenja o ovrsi ovršenik je pravovremeno podnio prigovor kojim u cijelosti pobija to rješenje.

	Presudom Suda Europske unije od 09. ožujka 2017. u predmetu C-551/15 odlučeno je da Uredbu (EU) br. 1215/2012 Europskog parlamenta i Vijeća od 12. prosinca 2012. o nadležnosti, priznavanju i izvršenju sudskih odluka u građanskim i trgovačkim stvarima (dalje: Uredba) treba tumačiti na način da javni bilježnici u Republici Hrvatskoj, kada postupaju u okviru ovlasti koje su im povjerene nacionalnim pravom u ovršnim postupcima na temelju vjerodostojne isprave, nisu obuhvaćeni pojmom sud u smislu Uredbe.

	S obzirom na to, a kako se javni bilježnici ne smatraju sudom za potrebe primjene Uredbe, u ovoj ovršnoj stvari za utvrđivanje nadležnosti javnih bilježnika u RH ne primjenjuju se odredbe Uredbe, već domaće pravo.

	Prema čl. 16. t. 1. Zakona o parničnom postupku (dalje: ZPP) sud do pravomoćnosti odluke, po službenoj dužnosti, pazi ide li rješavanje spora u sudsku nadležnost, pa tako i, temeljem čl. 21. st. 2. Ovršnog zakona (dalje: OZ), povodom prigovora ovršenika protiv rješenja o ovrsi na temelju vjerodostojne isprave donesenog po javnom bilježniku, je li javni bilježnik u RH bio nadležan donijeti spomenuto rješenje.

	Prema čl. 279. st. 1. OZ-a za određivanje ovrhe mjesno je nadležan javni bilježnik čije sjedište je u jedinici područne (regionalne) samouprave prebivališta ili sjedišta ovršenika.

	Budući da prebivalište ovršenika nije ni u jednoj od jedinica područne (regionalne) samouprave RH, već u inozemstvu, javni bilježnik u RH uopće nije bio nadležan donijeti pobijano rješenje.

	Slijedom iznijetog, temeljem čl. 21. st. 2. OZ-a u vezi s čl. 16. st. 3. ZPP-a, valjalo je odlučiti kao u izreci (u suprotnom bi se u ovom postupku odlučivalo o tome održava li se na snazi rješenje o ovrsi koje je donijelo tijelo koje nije bilo nadležno donijeti ga). 

U Poreču-Parenzo, dana 15. siječnja 2018. 
									
										S u d a c: 
							 		        Vlatka Markuš, v.r.


POUKA O PRAVNOM LIJEKU:
Protiv ovog rješenja dopuštena je žalba nadležnom županijskom sudu. Žalba se podnosi putem ovog suda, u dovoljnom broju primjeraka za sud i suprotnu stranu, u roku od 8 dana od dana dostave prijepisa ovog rješenja.

D-na:
1. ovrhovoditelju p.p.,
2. ovršeniku.

Po pravomoćnosti:
- Ivanu Kukučki, javnom bilježniku u Puli-Pola,
  na posl. broj Ovrv-516/16

								S u d a c: v.r.

Za točnost otpravka			ovlašteni službenik:

